Owerhede vra ‘kalmte’ ná skietdood op plaasDie toneel in die Eshowe-gebied in KwaZulu-Natal tydens ŉ gewelddadige betoging (Maart 2018). Foto: Facebook via Intelligence Bureau SA Suid-Afrika se nasionale polisiekommissaris, genl. Khehla John Sitole, het ŉ beroep op inwoners gedoen om kalm te bly ná die skietdood van ŉ 29-jarige man op ŉ plaas in KwaZulu-Natal. Maroela Media het Donderdag berig honderde woedende gemeenskapslede het op ŉ vernietigingstog gegaan ná die skietdood van die man op ŉ plaas in Eshowe. Brig. Vishnu Naidoo, nasionale woordvoerder van die polisie, het gesê die optrede volg nadat twee mans Dinsdag visgevang het by ŉ dam op die plaas Gqobkohani. “Hulle is deur ŉ veiligheidswag gekonfronteer en versoek om die plaas te verlaat waarna ŉ onderonsie uitgebreek het. Dit het glo daartoe gelei dat die veiligheidswag een van die mans, Spamandla Xulu (30), doodgeskiet het. Die ander man kon ongedeerd wegkom.” Woedende lede van die gemeenskap van Umlalazi en Eshowe het sedertdien die strate ingevaar en bande aan die brand gesteek op die R66. Hulle het na bewering ook ŉ plaashuis in Gqobkohani, die eienaar van die plaas se suikerrietlande en ŉ aangrensende plaas se suikerrietplantasie aan die brand gesteek. Sitole het ŉ beroep op lede van die gemeenskap van Umlalazi en Eshowe gedoen om rustig te wees en die reg toe te laat om sy gang te gaan aangesien die veiligheidswag reeds in hegtenis geneem en in aanhouding is. Sitole het die provinsiale polisiekommissaris versoek om ŉ ondersoektaakspan aan te stel om die voorvalle van brandstigting te ondersoek en diegene wat daarvoor verantwoordelik was, in hegtenis te neem en te vervolg. Volgens Sitole is lede van die openbareorde-polisie, taktiesereaksie-eenheid en beamptes van plaaslike polisiestasies na die gebied ontplooi om die situasie te stabiliseer en te monitor. Die veiligheidswag het Donderdag in die hof verskyn en bly in aanhouding tot 22 Maart wanneer hy weer in die hof moet verskyn. Sy naam is nog nie bekend gemaak nie. Intussen het die ANC en die uMlalazi-munisipaliteit kommer oor die voorval en geweld daarna uitgespreek. Die ANC het gesê hy is bekommerd oor die “brutale moord”. “Hy [Xulu] kon eerder in hegtenis geneem word, sou hy skuldig wees aan strafregtelike optrede,” het die ANC in ŉ verklaring gesê. “Ons is baie bekommerd oor die situasie asook oor ander inwoners en motoriste in die omgewing. Die moord op ŉ gemeenskapslid is ongevraag en ons versoek lede van die gemeenskap om nou saam met die owerhede te werk met hul ondersoek. Om geweld te pleeg en eiendom te verwoes is nie ŉ oplossing nie.” Die ANC het sy innige meegevoel met die oorledene se naasbestaandes betuig. Die uMlalazi-munisipaliteit meen dat Xulu se skietdood beter hanteer kon word. “Die jong mans het visgevang en was nie gewelddadig of het enigiemand skade aangedoen nie.” Die munisipaliteit het enersyds ŉ beroep op die polisie gedoen om die saak as ernstig te beskou, en andersyds op die gemeenskap om kalm te bly en nie die reg in eie hande te neem nie.